Boschkop: Verdagtes gevang terwyl gemeenskap oor misdaad vergaderDie bakkie waarin die verdagtes gevang is. Foto: Verskaf Die gemeenskap van Boschkop, oos van Pretoria, het Dinsdagaand drie gewapende verdagtes vasgetrek terwyl hulle besig was om oor ŉ vlaag misdaad in die gebied te vergader. “Ons beskou dié inhegtenisnemings as ŉ groot sukses, en dit dien as ŉ bewys dat sukses bereik kan word as daar goeie samewerking is tussen ŉ gemeenskap en die polisie,” het kapt. Marissa van der Merwe, ŉ polisiewoordvoerder, Woensdag aan Maroela Media gesê. Sy het gesê inwoners en die veiligheidsmaatskappy van die gebied het naby Charles (76) en Ralie Groenewald (74) se kleinhoewe, waar die egpaar op 12 Mei aangeval is, vergader om die misdaadsituasie te bespreek. Charles is tydens die aanval doodgeskiet. “Inwoners het omstreeks 21:00 die gebied patrolleer en ŉ verdagte ligblou enkelkajuit Nissan-bakkie met vyf insittendes op die Donkerhoek-grondpad opgemerk. Hulle het die bakkie, wat probeer wegjaag het, agtervolg en alarm gemaak. ŉ Wilde jaagtog het gevolg. Die mense wat in die vergadering was, het die pad afgesper, en was heeltyd met tweerigtingradio’s met die mense wat die bakkie agtervolg het, in verbinding,” het Van der Merwe gesê. Die bakkie is tot stilstand gedwing en twee verdagtes wat agter op die bakkie was, het afgespring en in die veld in gevlug. “Drie mans wat voor in die bakkie gesit het, is in hegtenis geneem,” het sy bygevoeg. Die polisie het beslag gelê op twee onwettige vuurwapens, ŉ selfoon, huisbraaktoerusting, handskoene, blou oorpakke en wors wat vermoedelik met gif besmet is om honde mee te vergiftig. “Die wors is vir toetse gestuur vir verdere ondersoek. Die vuurwapens is vir ballistiese toetse gestuur om te kyk of dit in ander voorvalle gebruik is.” Van der Merwe het gesê die verdagtes word by die Boschkop-polisiestasie aangehou en profielondersoeke word gedoen om te bepaal of hulle by ander misdade in die gebied betrokke was. Die verdagtes gaan na verwagting Donderdag in die Cullinan-landdroshof verskyn. Sy het gesê die voertuig wat die verdagtes gebruik het, is by ŉ adres in Mamelodi-Wes geregistreer. Maroela Media het Dinsdag berig dat die gebied die afgelope ruk geteister is met verskeie aanvalle en moorde. Van der Merwe het gesê die polisie hoop om die verdagtes en onwettige wapens te verbind aan die vlaag aanvalle van die afgelope tyd. Lees ook: Nóg ŉ aanval op Boschkop-kleinhoewe Mooiplaats-moorde: Niemand nog vas Seun kom op ouers se liggame af Kleinhoewe-aanval: Bejaarde vrou sterk aan Bejaarde op kleinhoewe doodgeskiet